პროექტი

საქართველოს ფინანსთა მინისტრის

ბრძანება N---

2024წ. ქ. თბილისი

„პროფესიული მომსახურების გამწევი ბუღალტრების სახელმწიფო რეესტრისა და საბუღალტრო ფირმების სახელმწიფო რეესტრის ელექტრონული ფორმით წარმოების წესის, მათი სტრუქტურისა და ფორმის, მათში ასახული ინფორმაციის ნუსხის და მომხმარებელთა იდენტიფიცირების წესის დამტკიცების თაობაზე“ ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის 2023 წლის 2 მაისის №ნ-3 ბრძანებაში ცვლილების შეტანის შესახებ

„ნორმატიული აქტების შესახებ“ საქართველოს კანონის მე-20 მუხლის მე-4 პუნქტის შესაბამისად, ვბრძანებ:

**მუხლი 1.**

„პროფესიული მომსახურების გამწევი ბუღალტრების სახელმწიფო რეესტრისა და საბუღალტრო ფირმების სახელმწიფო რეესტრის ელექტრონული ფორმით წარმოების წესის, მათი სტრუქტურისა და ფორმის, მათში ასახული ინფორმაციის ნუსხის და მომხმარებელთა იდენტიფიცირების წესის დამტკიცების თაობაზე“ ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის 2023 წლის 2 მაისის №ნ-3 ბრძანებით (საქართველოს საკანონმდებლო მაცნე (www.matsne.gov.ge), გამოქვეყნების თარიღი: 03/05/2023, სარეგისტრაციო კოდი:   
260000000.64.076.016119) დამტკიცებულ „პროფესიული მომსახურების გამწევი ბუღალტრების სახელმწიფო რეესტრისა და საბუღალტრო ფირმების სახელმწიფო რეესტრის ელექტრონული ფორმით წარმოების, მათი სტრუქტურისა და ფორმის, მათში ასახული ინფორმაციის ნუსხის და მომხმარებელთა იდენტიფიცირების წესში“ შეტანილ იქნას შემდეგი ცვლილება:

1. **მე-2 მუხლის პირველ პუნქტს დაემატოს შემდეგი შინაარსის „ნ“ ქვეპუნქტი:**

„ნ) ანგარიშვალდებული პირის ფულის გათეთრებისა და ტერორიზმის დაფინანსების რისკის ზედამხედველობის ანგარიშგება — ანგარიშვალდებულ პირთან ასოცირებული, ფულის გათეთრებისა და ტერორიზმის დაფინანსების რისკების შეფასების მიზნით, ანგარიშვალდებული პირის მიერ სამსახურისათვის წარსადგენი/წარდგენილი ფულის გათეთრებისა და ტერორიზმის დაფინანსების რისკის ზედამხედველობის ანგარიშგება (შემდგომ - რისკის ზედამხედველობის ანგარიშგება).“.

1. **მე-6 მუხლის პირველ პუნქტს დაემატოს შემდეგი შინაარსის „დ“ ქვეპუნქტი:**

„დ) რისკის ზედამხედველობის ანგარიშგება.“

1. **მე-6 მუხლის მე-2 პუნქტს დაემატოს შემდეგი შინაარსის „გ“ ქვეპუნქტი:**

„გ) რისკის ზედამხედველობის ანგარიშგება.“

1. **მე-13 მუხლის:**

**ა) პირველი და მე-2 პუნქტები ჩამოყალიბდეს შემდეგი რედაქციით:**

„1. პროფესიული მომსახურების გამწევი ბუღალტერი, განგრძობით განათლების ჩანართში ავსებს ინფორმაციას თავისი განგრძობითი განათლების დამადასტურებელ ცნობის/სერტიფიკატის შესახებ (გაცემის თარიღის, ნომრისა და განგრძობითი განათლების მომსახურების მიმწოდებლის სახელწოდების მითითებით) .

2. საბუღალტრო ფირმა, განგრძობით განათლების ჩანართში ტვირთავს ფირმაში შესაბამისობის კონტროლის სისტემის ფუნქციონირებისთვის პასუხისმგებელი პირის ან სტრუქტურული ერთეულის ხელმძღვანელის მიერ განგრძობითი განათლების დამადასტურებელი ცნობის/სერტიფიკატის შესახებ.“.

**ბ) მე-3 პუნქტი ამოღებულ იქნეს.**

**გ) მე-4 პუნქტის შემდეგ დაემატოს შემდეგი შინაარსის 41 პუნქტი:**

„41. თუ ანგარიშვალდებული პირი/შესაბამისობის კონტროლის სისტემის ფუნქციონირებისთვის პასუხისმგებელი პირის/სტრუქტურული ერთეულის ხელმძღვანელი განგრძობითი განათლების მომსახურების მიმწოდებლის მიერ ორგანიზებულ განგრძობითი განათლების სასწავლო კურსის/ტრენინგის სწავლებაში მონაწილეობს (ლექტორობა, ინსტრუქტორობა), იგი უფლებამოსილია მონიშნოს ველი — „ვარ ლექტორი“, რა შემთხვევაშიც განგრძობითი განათლების ცნობის/სერტიფიკატის შესახებ ინფორმაციის შევსების ნაცვლად ტვირთავს განგრძობითი განათლების მომსახურების მიმწოდებლის მიერ გაცემულ ხელმოწერილ ცნობას მისი ლექტორობის/ინსტრუქტორობის შესახებ PDF ფორმატში.“.

**დ) მე-5 პუნქტი ამოღებულ იქნეს.**

**ე) მე-5 პუნქტის შემდეგ დაემატოს შემდეგი შინაარსის 6-8 პუნქტები:**

„6. განგრძობითი განათლების დამადასტურებელი ცნობის/სერტიფიკატის შესახებ ინფორმაციის „გაგზავნა“ ღილაკის მეშვეობით სამსახურში გადაგზავნიდან ინფორმაცია ითვლება სამსახურში წარდგენილად.

7. ანგარიშვალდებული პირის მიერ განგრძობითი განათლების მოთხოვნის დაუკმაყოფილებლობის შემთხვევაში, რეესტრში კეთდება შესაბამისი აღნიშვნა.

8. ანგარიშვალდებული პირის მიერ განგრძობითი განათლების ჩანართში შევსებული ინფორმაციის გადამოწმებას სამსახური ახორციელებს რისკზე დაფუძნებული მიდგომით ან განგრძობითი განათლების მიღების ვალდებულების ვადის ამოწურვის შემდგომ, განგრძობითი განათლების მომსახურების მიმწოდებლისგან მოპოვებული ინფორმაციის საფუძველზე.".

**5. მე-14 მუხლი ამოღებულ იქნეს.**

**მუხლი 2**

ეს ბრძანება ამოქმედდეს გამოქვეყნებისთანავე.

**განმარტებითი ბარათი**

**„პროფესიული მომსახურების გამწევი ბუღალტრების სახელმწიფო რეესტრისა და საბუღალტრო ფირმების სახელმწიფო რეესტრის ელექტრონული ფორმით წარმოების წესის, მათი სტრუქტურისა და ფორმის, მათში ასახული ინფორმაციის ნუსხის და მომხმარებელთა იდენტიფიცირების წესის დამტკიცების თაობაზე“**

**ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის ბრძანების პროექტზე**

,,ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონის (შემდგომ — კანონი) შესაბამისად, ამ კანონის მიზნებისთვის, ბუღალტრული აღრიცხვის, ანგარიშგებისა და აუდიტის ზედამხედველობის სამსახურის (შემდგომ — სამსახური) მიმართ ანგარიშვალდებულ პირს წარმოადგენს სერტიფიცირებული ბუღალტერი, აუდიტორი და აუდიტორული (აუდიტური) ფირმა, პროფესიული მომსახურების გამწევი ბუღალტერი და საბუღალტრო ფირმა (შემდგომ - ანგარიშვალდებული პირები).

კანონის 38-ე მუხლის პირველი პუნქტის თანახმად, „საზედამხედველო ორგანო ვალდებულია უზრუნველყოს ანგარიშვალდებული პირის მიერ ამ კანონისა და შესაბამისი კანონქვემდებარე ნორმატიული აქტების მოთხოვნების შესრულება დისტანციური შემოწმებით ან/და ადგილზე შემოწმებით.“

ამავე მუხლის მე-3 პუნქტის მიხედვით, „საზედამხედველო ორგანო უფლებამოსილია ამ მუხლის პირველი პუნქტით გათვალისწინებული შემოწმების ჩატარების ან რისკის დონის განსაზღვრის მიზნით ანგარიშვალდებულ პირს მოსთხოვოს და მიიღოს საჭირო ინფორმაცია (დოკუმენტი) (მათ შორის, კონფიდენციალური ინფორმაცია).“

პროექტის მიზანია პროფესიული მომსახურების გამწევი ბუღალტრებისა და საბუღალტრო ფირმების სახელმწიფო რეესტრები უზრუნველყოფდეს ანგარიშვალდებული პირებისთვის რისკის ზედამხედველობის ანგარიშგების წარდგენის და განგრძობითი განათლების დადასტურების შესაძლებლობას.

პროექტის თანახმად, ანგარიშვალდებულ პირთან ასოცირებული, ფულის გათეთრებისა და ტერორიზმის დაფინანსების რისკების შეფასების მიზნით, ანგარიშვალდებული პირის მიერ სამსახურისათვის ფულის გათეთრებისა და ტერორიზმის დაფინანსების რისკის ზედამხედველობის ანგარიშგების წარსადგენად პროფესიული მომსახურების გამწევი ბუღალტრებისა და საბუღალტრო ფირმების სახელმწიფო რეესტრებში შეიქმნება ჩანართი.

პროექტი, ასევე, ითვალისწინებს განგრძობითი განათლების დამადასტურებელი ცნობის რეესტრის მეშვეობით წარდგენასთან დაკავშირებით პროცედურულ დაზუსტებებს, რაც განპირობებულია „ფულის გათეთრებისა და ტერორიზმის დაფინანსების აღკვეთის ხელშეწყობის მიმართულებით განგრძობითი განათლების მიღების წესის დამტკიცების თაობაზე“ სამსახურის უფროსის 2023 წლის 23 აგვისტოს №ნ-8 ბრძანებითა და პროგრამული გადაწყვეტით.

სამსახური 2024 წლის ბოლომდე უზრუნველყოფს ანგარიშგების ელექტრონული წარდგენის პროგრამულ უზრუნველყოფას.

**ინფორმაცია ევროკავშირის სამართლებრივი აქტის შესახებ**

სამართლებრივი აქტის პროექტის მომზადებისას არ არის გამოყენებული ევროკავშირის აქტი.

**პროექტის მიღებით გამოწვეული საფინანსო-ეკონომიკური შედეგების გაანგარიშება**

სახელმწიფოსათვის აღნიშნული პროექტი არ გამოიწვევს ახალი ფინანსური ვალდებულებების წარმოშობას და ბიუჯეტის ხარჯვით ნაწილზე გავლენას არ იქონიებს.

**პროექტის მოსალოდნელი შედეგები**

პროექტის მიღება, სამსახურის მიმართ ანგარიშვალდებულ პირებს დაეხმარება ,,ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონით დადგენილი ვალდებულების შესრულებაში.

**პროექტის განხორციელების ვადები**

პროექტით გათვალისწინებული ღონისძიებების შესრულება არ საჭიროებს კონკრეტულ ვადას.

**პროექტის ავტორი და წარმდგენი**

პროექტის ავტორია ბუღალტრული აღრიცხვის, ანგარიშგებისა და აუდიტის ზედამხედველობის სამსახური.